- 2 Samuel
- <
- 1
- >

Godɨn Akam Inigha Izir Gumazim Samuel,
An Akɨnafarir Namba 2
O
2 Samuel
Akar faragha zuim
Akɨnafarir kamɨn eghaghaniba, da Samuelɨn Akɨnafarir Namba 1ɨn eghaghanimɨn gɨn, otivizir bizibagh eghari. Akɨnafarir kamning faragha akɨnafarir vamɨran ike. Samuelɨn Akɨnafarir Namba 2, a gumazir vamɨra geghari, kar Atrivim Devit. Kamaghɨn, me gɨn an ogharazɨ, a ua baghavɨra iti. Akɨnafarir kam, a Devit atrivimɨn itir dughiamɨn bizibagh eghari.
God Atrivim Devit ko iti. Devit a gumazir gavgavim, a God gifongeghavɨra ikia, egha uaghan Israelian gumazamizibagh ifonge. A nɨghnɨzir bar gavgavim Godɨn iti, ezɨ Israelia bar a gifonge. Dughiar mabar, Devit uan inivafɨzir agorogemɨn gɨn ghua, arazir kurar avɨrir maba uaghan dagh ami. Ezɨ gɨn Godɨn akam inigha izir gumazim Natan, Devitɨn arazir kurabar an akazɨ, a uan arazir kurabar gun mɨkemegha navim gɨra.
Israelian damazimɨn, Devit bar ziar ekiam iti. Devitɨn dughiamɨn gɨn, osɨmtɨziba Israelia bativima, me uam Atrivim Devit gɨnɨghnɨsi. Egha me kamaghɨn pamtemɨn nɨghnɨsi, me Devitɨn mɨn garir atrivir gavgavitam ikɨtɨ deragham. Devitɨn nɨghnɨzir gavgavim ko navim gɨrazir arazim bangɨn, a Israelian tongɨn bar ziar ekiam ini.
Devit Israelian atrivimɨn oto
1
(Sapta 1--9)
Devit Solɨn ovevemɨn akam baraki
1 Dughiar kamɨn, Devit uan mɨdorozir gumaziba ko ghua Amalekia ko mɨsogha itima, Atrivim Sol danganir igharazimɨn Filistiaba ko mɨsoghava areme. Devit mɨdorozimɨn Amalekia abɨnigha gɨvagha, me uamategha Siklakɨn nguibar ekiamɨn izegha aruer pumuningɨn iti. Dughiar kamɨn Atrivim Sol aremegha gɨfa, ezɨ Devit tong fozir puvatɨ. 2 Ezɨ namba 3ɨn aruemɨn, gumazir igiar mam iza Siklakɨn oto. A iza uan osɨmtɨzim akakaghasa uan korotiam abigha beghneaziba uan dapanim gaghui. A Devit bagha ghugha uan tevimning apɨrigha guam nguazimɨn mɨtuagha, ziar ekiam Devit ganɨdi. Gumazir kam Sol iti naghɨn ikegha ize. 3 Ezɨ Devit an azara, “Nɨ managhɨra ikegha izi?”
Ezɨ gumazir igiam ghaze, “Apaniba Israelia gasɨghasɨzima, kɨ en mɨdorozir gumaziba iti naghɨn, me ategha ara nɨ bagha izi.”
4 Ezɨ Devit an azara, “Ga uaning, nɨ mɨdorozimɨn otivizir bizibar gun na geghan.”
Ezɨ gumazir igiam a mɨgɨa ghaze, “Israelian mɨdorozir gumaziba mɨdorozimɨn arezɨ, Filistiaba men gumazir avɨrim mɨsoagharɨghizɨ me ariaghire, ezɨ Atrivim Sol uan otarim Jonatan ko, aning uaghan areme.”
5 Ezɨ Devit an azara, “Nɨ manmaghɨn Sol ko Jonatanɨn ovevem gɨfo?”
6 1 Samuel 31:1-6; 1 Eghaghaniba 10:1-6Ezɨ gumazir igiar kam ghaze, “Kɨ, Gilboan mɨghsɨamɨn pɨn tughav ikia garima, Sol uan afuzim nguazim gasaragha gavgavim uabɨ ganɨga tughav iti. Kɨ garima, apaniba Solɨn boroghɨn zui, kar karisba ko hoziabagh apiaghira mɨsozir mɨdorozir gumaziba. 7 Ezɨ Sol raghɨrɨgha nan gara nan dia. Ezɨ kɨ kamaghɨn a ikaragha ghaze, ‘Gumazir ekiam, kɨ kagh iti.’ 8 A kamaghɨn nan azara, ‘Nɨ nguibar manamɨn gumazim?’ Ezɨ kɨ ghaze, ‘Kɨ Amalekian mav.’ 9 Ezɨ a kamaghɨn na mɨgei, ‘Nɨ na bagh zuamɨra izɨva bar na mɨsueghtɨ kɨ aremeka. Nan apaniba bar puvɨra na mɨsoghezɨma, nan damaziba nan sɨrima, kɨ kɨran oveghangɨn ovengam.’ 10 Kamaghɨn amizɨma, kɨ an akam baregha an boroghɨn ghua a mɨsoghezɨ an areme. Kɨ kamaghɨn fo, a bar gɨfa, a nguazim girɨgh bar aremegham. An aremegha gɨvazɨ, kɨ an atrivibar dapanir asuam ko daveriam inigha, nɨ bagha izi. Nan gumazir ekiam, aningra kara.”
11 Devit akar kam baregha bar osemegha uan korotiam abɨki. Ezɨ an mɨdorozir gumaziba uaghan kamaghɨram ami. 12 Me fo, Sol ko Jonatan ko Ikiavɨra Itir Godɨn mɨdorozir gumaziba ko Israelian gumazamizir igharaziba sara, me bar moghɨra mɨdorozir sababar ariaghire. Kamaghɨn amizɨ, me bar men apangkuvigha osemegha azia, dagheba tagha ikia ghua guaratɨzimɨn tu.
13 Egha Devit gumazir igiar kam kamaghɨn an azara, “Nɨ nguibar manamɨn gumazim?”
Ezɨ a ghaze, “Kɨ Amalekian mav, nan afeziam fomɨra Amalekian nguazim ategha iza Israelɨn kantrin nguazim gapera.”
14 Ezɨ Devit uam an azara, “Manmaghɨn ami? Nɨ atrivimɨn mɨsogha tong atiatir puvatɨ? Kar atrivir Ikiavɨra Itir God mɨsevezim.”
15 Egha Devit uan mɨdorozir gumazir mamɨn diazɨ, a izima a kamaghɨn a mɨgei, “Nɨ gumazir kam mɨsueghtɨ an aremegh.” Ezɨ Devitɨn mɨdorozir gumazim, mɨdorozir sabamɨn gumazir kam okezɨ an areme.
16 Ezɨ Devit, Amalekian gumazir kuar kamɨn gara ghaze, “Nɨ amizir osɨmtɨzim bangɨn nɨ areme. Nɨ uabɨ uabɨn gun mɨgɨa ghaze, Kɨ Ikiavɨra Itir God mɨsevezir atrivim mɨsoghezɨ, an areme.”
Devit aziava Sol ko Jonatan bagha aghuimazir onger akam bange
17 Egha Devit bar osemegha, Sol uan otarim Jonatan ko aning gɨnɨghnɨgha aghuimazir ighiam bange. 18 Devit akar gavgavim Judan gumazamizibagh anɨga ghaze, me ighiar kam bangam. Ighiar kamɨn ziam, Barir Pimɨn Ighiam. Egha me a isa Jasarɨn Akɨnafarimɨn an osiri. Devit kamaghɨn ighiar kam bati:* Fofozir gumaziba ghaze, Jasarɨn Akɨnafarir kam, a Israelian akɨnafarir ghurir mam. Egha datɨrɨghɨn akɨnafarir kam bar ovenge, ezɨ e fozir puvatɨ akar manaba an ike. Josua God ko mɨgeima an aruem gamizɨ an overiamɨn tughav itir dughiamɨn eghaghanim, a uaghan akɨnafarir kamɨn iti. Nɨ Josua 10:12-13ɨn gan.
19 “Gumazir en faragha zuiba,
me Israelia en gumaziba,
me mɨghsɨabagh isɨn ariaghire.
En mɨdorozir gumazir gavgaviba
ariaghiregha gɨfa.
20 Ia Getɨn nguibar ekiam ko Askelonɨn nguibar ekiamɨn tuavibar
bizir kamɨn gun mɨkɨman markɨ.
Filistian amiziba oregh
bar akuegham.
Eghtɨ God gɨfozir puvatɨzibar guiviba,
me navir amɨrizim inigh bar akuegham.
21 “En mɨdorozir gumazir gavgaviba
Gilboan mɨghsɨabar ariaghire.
Ezɨ mɨdorozir oraba
pura mɨghsɨar kabagh irav iti.
Ezɨ Solɨn oram uaghan pura iti,
ezɨ me borem uam a gazuir puvatɨ.
Kamaghɨn amizɨ, kɨ kamaghsua, amozim ko dɨmagarimɨn ghuariam mɨghsɨar kam uam a giran markɨ.
Eghtɨ dagher aghuiba ua nguazir kamɨn aghungan kogham.
22 “Jonatanɨn barir pim a paza zuir puvatɨ.
Ezɨ Solɨn mɨdorozir sabam pura itir puvatɨ.
A mɨdorozir gumazir gavgavibav soghezɨ me ariaghire,
ezɨ apanibar ghuziba ko oviba bar a noke.
23 Gumazamiziba bar Sol ko Jonatan gifonge.
Aning gumazir bar aghuimning.
Aning zurara roroamningɨn mɨn uaningɨn poroghav ikia,
kamaghɨra ikia ghuava areme.
Aning pamtemɨn uan apanibar agɨntɨsi,
egha aning kuarazir isaba asɨzibar agɨntɨzir ivemarir arazim gafira.
Egha aning gavgavir ekiam ikia
laionɨn gavgavim gafira.
24 “Ia, Israelian amiziba, ia Sol bagh azirakabar amuva an aghuimazimɨn ikɨ.
A korotiar aghevir aghuiba isa ia ganɨngizɨ ia uari asɨngi.
Dar iveziba bar pɨn iti.
A golɨn adiarir aghuir guar avɨriba isa ia ganɨngi.
25 “Mɨdorozir gumazir gavgaviba mɨdorozimɨn ariaghire.
Ezɨ Jonatan uaghan areme,
ezɨ an kuam mɨghsɨamɨn pɨn iti.
26 O Jonatan, nan roroam!
Kɨ bar nɨn apangkuvigha oseme.
Kɨ bar nɨ gifonge,
ezɨ nɨ uaghan bar na gifonge.
Nɨ na gifongezir arazim, a bar gavgavigha, bar ekefe,
egha amiziba bar na gifongezir arazim, a bar men ifongiam gafira.
27 Mɨdorozir gumazir gavgaviba mɨdorozimɨn ariaghiregha gɨfa,
ezɨ mɨdorozim gamir biziba da bar ikuvigha gɨfa.”

- 2 Samuel
- <
- 1
- >

1:6: 1 Samuel 31:1-6; 1 Eghaghaniba 10:1-6

*1:18: Fofozir gumaziba ghaze, Jasarɨn Akɨnafarir kam, a Israelian akɨnafarir ghurir mam. Egha datɨrɨghɨn akɨnafarir kam bar ovenge, ezɨ e fozir puvatɨ akar manaba an ike. Josua God ko mɨgeima an aruem gamizɨ an overiamɨn tughav itir dughiamɨn eghaghanim, a uaghan akɨnafarir kamɨn iti. Nɨ Josua 10:12-13ɨn gan.

© 2020 PBT