- Onger Akaba
- <
- 33
- >

33
Godɨn ziam fer onger akam
1 Ia gumazamizir aghuiba, ia Ikiavɨra Itir God ia bagha amizir bizir aghuim bagh bar akongegh.
Arazir kam bar dera:
ia an akam baragha an gɨn zui darasi, ia an ziam fɨ.
2 Ia kulele ko gitan stringɨn 10pla itim mɨsogh,
Ikiavɨra Itir God bagh ighiam damu an ziam fɨ.
3 Ia onger akar igiaba osirigh da bangɨ,
egh deragh gita mɨsoghtɨ an ararem deraghtɨ,
ia bar akongegh pamten dɨm mɨkɨm.
4 E fo, Ikiavɨra Itir Godɨn akam a guizbangɨra iti.
Ezɨ an akam mɨkemezɨ moghɨra, a zurara guizɨn arazibar gɨn ghua ingangariba bar dagh ami.
5 Onger Akaba 11:7; 37:28; 119:64Ikiavɨra Itir God, a en arazir aghuiba ko guizɨn araziba bar dagh ifonge.
An apangkuvir arazim, nguazimɨn itir gumazamiziba bar me ave.
6 Jenesis 1:14-19; 2:1; Onger Akaba 104:30; Hibru 11:3Ikiavɨra Itir God fomɨra mɨkemezɨ, aruem ko iakɨnim ko mɨkoveziba,
ko overiamɨn pɨn itir biziba bar otivigha iti.
7 Ua Me Ini 15:8; Josua 3:16; Onger Akaba 78:13Gumazim dɨpam isa itam guruizɨ moghɨn,
an ongarim isa danganir vamɨran anekufa.
Egha ongarim gamizɨ a bar konegha
nguazimɨn apengan itir danganimɨn vɨn mar iraghu.
8 Ia nguazimɨn itir gumazamiziba,
ia Ikiavɨra Itir Godram atiating an apengan ikɨ.
9 Onger Akaba 148:5A mɨkemezɨ nguazir kam puram oto.
An Akar Gavgavim mɨkemezɨ, biziba bar nguazir kamɨn otifi.
10 Onger Akaba 2:1-3; Aisaia 8:10; 19:3Kantrin Igharazibar Gumazamiziba damuasava nɨghnɨzir biziba,
Ikiavɨra Itir God dagh amima da ghua puvarɨsi.
Ikɨzir igharaziba damuasa akabav sozir mɨgɨrɨgɨaba,
an adar tuaviba apɨri.
11 Jop 23:13; Onger Akaba 40:5; Aghuzir Akaba 19:21; Aisaia 55:8Ikiavɨra Itir God damuasava amir biziba,
da gavgavigh mangɨvɨra ikiam.
A uan navir averiamɨn aven itir nɨghnɨzim giraghan kogham.
An nɨghnɨzim zurara ikɨvɨra ikiam.
12 Godɨn Araziba 7:6; Onger Akaba 28:9; 144:15Kantrin tam God baghavɨra ikɨtɨ,
Ikiavɨra Itir God deravɨra a damutɨ a bar akongegham.
Kantrin kamɨn gumazamiziba
God ua baghavɨra me ginaba.
13 Jop 28:24; Onger Akaba 11:4; 14:2Ikiavɨra Itir God uan Nguibamɨn ikia,
nguazimɨn itir gumazamiziba bar men gari.
14 1 Atriviba 8:39; 8:43; Onger Akaba 102:19A uan Nguibamɨn ikia,
egha nguazimɨn bar deragha en gari.
15 2 Eghaghaniba 16:9; Jop 10:8; Onger Akaba 119:73A uabɨ nɨghnɨziba ko navir averiabar ingarigha da isa gumazamizibagh arɨki,
egha bizir me amiba a bar dagh fo.
16 Onger Akaba 44:6; 60:11Atrivim mɨdorozir gumazir avɨriba ikɨtɨ,
me an akuragh mɨdorozim damu an apaniba abɨraghan kogham.
Ezɨ kamaghɨra mɨdorozir gumazim uan gavgavimɨn apaniba abɨraghan kogham.
17 Onger Akaba 20:7; 147:10; Aghuzir Akaba 21:31Mɨdorozir hoziam mɨdorozir gumazimɨn akuraghtɨ, a uan apaniba abɨraghan kogham.
Apaniba mɨdorozir gumaziba abɨraghtɨ, men hoziaba men akuraghan kogham.
18 Jop 36:7; Onger Akaba 32:8-10; 1 Pita 3:12Ia oragh! Gumazamizir Ikiavɨra Itir Godɨn atiatia an apengan itiba, an damazim men iti.
Gumazamizir kaba, me nɨghnɨzir gavgavim an apangkuvir arazimɨn iti.
19 Jop 5:20; Onger Akaba 37:19; Aposel 12:11A deragh gumazamizir kabar gantɨ me angamɨra ikiam.
Mɨtiriam aghamin dughiam otoghtɨ,
a men akuraghtɨ me daghem bagh ovengan kogham.
20 Onger Akaba 62:1; 115:9; Aisaia 8:17E Ikiavɨra Itir God baghvɨra mɨzuamɨva,
nɨghnɨzir gavgavim an ikɨtɨ an e geghuvam.
A en oramɨn mɨn iti,
ezɨ e an aven modima a en akurvasi.
21 E nɨghnɨzir gavgavim an ziar bar zuezimɨn iti.
Kamaghɨn, e uan navir averiabar aven a bagh bar akongegham.
22 O Ikiavɨra Itir God, e nɨghnɨzir gavgavim nɨn ikiavɨra ikia nɨn akurvazim bagha mɨzuai.
Kamaghɨn amizɨ nɨ en apangkuvigh mamaghɨra ikɨ.

- Onger Akaba
- <
- 33
- >

33:5: Onger Akaba 11:7; 37:28; 119:64

33:6: Jenesis 1:14-19; 2:1; Onger Akaba 104:30; Hibru 11:3

33:7: Ua Me Ini 15:8; Josua 3:16; Onger Akaba 78:13

33:9: Onger Akaba 148:5

33:10: Onger Akaba 2:1-3; Aisaia 8:10; 19:3

33:11: Jop 23:13; Onger Akaba 40:5; Aghuzir Akaba 19:21; Aisaia 55:8

33:12: Godɨn Araziba 7:6; Onger Akaba 28:9; 144:15

33:13: Jop 28:24; Onger Akaba 11:4; 14:2

33:14: 1 Atriviba 8:39; 8:43; Onger Akaba 102:19

33:15: 2 Eghaghaniba 16:9; Jop 10:8; Onger Akaba 119:73

33:16: Onger Akaba 44:6; 60:11

33:17: Onger Akaba 20:7; 147:10; Aghuzir Akaba 21:31

33:18: Jop 36:7; Onger Akaba 32:8-10; 1 Pita 3:12

33:19: Jop 5:20; Onger Akaba 37:19; Aposel 12:11

33:20: Onger Akaba 62:1; 115:9; Aisaia 8:17

© 2020 PBT